หุ้นได้-เสียดอกเบี้ยลด
สำนักงานคณะกรรมการพัฒนาการเศรษฐกิจและสังคมแห่งชาติ หรือสภาพัฒน์ แถลงตัวเลขเศรษฐกิจในไตรมาสแรกปีนี้เติบโต 5.3% นับว่าต่ำกว่าที่ตลาดคาด แต่เป็นไปตามคาดการณ์ของเรา
23 พ.ค. 2556

สำนักงานคณะกรรมการพัฒนาการเศรษฐกิจและสังคมแห่งชาติ หรือสภาพัฒน์ แถลงตัวเลขเศรษฐกิจในไตรมาสแรกปีนี้เติบโต 5.3% นับว่าต่ำกว่าที่ตลาดคาด แต่เป็นไปตามคาดการณ์ของเรา 
ดังนั้น เราคงประมาณการเติบโตของเศรษฐกิจในปีนี้อย่างค่อยเป็นค่อยไปที่ 4.5% เทียบกับค่าเฉลี่ยของตลาดที่ 4.75% (4.00-6.20%) และคาดการณ์ของธนาคารแห่งประเทศไทย (ธปท.) ที่ 5.1% ขณะที่เราคาดการณ์เป้าการส่งออกที่ 7.5% ซึ่งต่ำกว่าของตลาด เนื่องมาจากความกังวลเกี่ยวกับสถานการณ์ในโลก รวมถึงปัจจัยทางการเมือง ที่เรายังคงคิดว่าสถานการณ์ทางการเมืองในไตรมาสที่ 3 จะปะทุขึ้น
การปรับลดดอกเบี้ยเป็นผลดีต่อจิตวิทยาการลงทุนในกลุ่มอสังหาริมทรัพย์ เนื่องจากอาจช่วยกระตุ้นอุปสงค์ที่อยู่อาศัยในระยะสั้นได้เล็กน้อย แต่ปัจจัยพื้นฐานไม่เปลี่ยน จึงคงน้ำหนัก “เท่ากับ” ตลาด และในระยะกลางถึงยาว จึงเน้นลงทุนในกลุ่มที่มีฐานลูกค้าเป็นอุปสงค์ที่แท้จริง เลือกหุ้นบริษัท พฤกษา เรียลเอสเตท (PS) และเริ่มมีมุมมองที่เป็นบวกต่อบริษัท แลนด์ แอนด์ เฮ้าส์ (LH) มากขึ้น
“เราประเมินการปรับลดดอกเบี้ยนโยบายลงรอบนี้ประมาณ 0.25-0.50% และจะมีผลต่อการปรับดอกเบี้ย MLR ไม่มากที่ประมาณ 0.125-0.25% เป็นเท่ากับ 6.887.25% จึงช่วยลดการกู้ไม่ผ่านลงได้เล็กน้อย” 
ขณะที่ภาพรวมการเติบโตของสินเชื่อและผลการดำเนินงานกลุ่มธนาคารพาณิชย์ยังคงแข็งแกร่ง เราจึงยังคงน้ำหนักมากกว่าตลาด (Overweight) สำหรับกลุ่มธนาคารพาณิชย์ เราให้สมมติฐานการปรับลดอัตราดอกเบี้ยเงินฝากลงที่ 0.25% และปรับลดอัตราดอกเบี้ยเงินกู้ลงเพียงครึ่งหนึ่ง คือ 0.125% โดยธนาคารที่จะได้รับผลกระทบด้านลบในแง่ของกำไรสุทธิมากที่สุด คือ ธนาคารทหารไทย (TMB) ธนาคารกรุงไทย (KTB) ธนาคารกสิกรไทย (KBANK) ธนาคารกรุงเทพ (BBL) ธนาคารไทยพาณิชย์ (SCB) และธนาคารกรุงศรีอยุธยา (BAY) ตามลำดับ ขณะที่บริษัท ทิสโก้ไฟแนนเชียลกรุ๊ป (TISCO) ธนาคารเกียรตินาคิน (KK) และบริษัท ทุนธนชาต (TCAP) จะเป็นธนาคารที่ได้ประโยชน์ 
“การปรับลดดอกเบี้ยลงเป็นลบต่อธนาคารใหญ่แต่ไม่มาก นักลงทุนอาจหาจังหวะในช่วงที่ราคาหุ้นมีการปรับฐานเป็นโอกาสที่ดีในการเข้าสะสมหุ้นในกลุ่ม เรายังคงเลือก KTB, KK และ TCAP เป็นหุ้น Top pick”